Stabæk anmelder LSK-hærverk på Nadderud
Saken ble først omtalt av Budstikka.no. Da Stabæks daglige leder Lars Hjort ankom Nadderud i dag tidlig, ble han møtt av en tribune malt i gult og svart. - Lillestrøm-suppertere har vært her og malt i natt, sier Hjort til VG. Stabæk møter Lillestrøm til dyst klokken 15:30 i dag, men enkelte supportere startet altså kampoppkjøringen før soloppgang. - Det var vel noen som tenkte at det var finere med gult og svart, enn med blått, og det er jeg helt enig i, sier leder i Kanarifansen Kenneth Kvebek. - Stabæk bør tåle såpass. Det er en helt harmløs handling, hevder han. - Han om det, kontrer Hjort, som har anmeldt forholdet. Stabæk er leietaker av et kommunalt anlegg, og klubben har derfor meldt fra til både Bærum kommune og til politiet. Nadderud er videoovervåket 24 timer i døgnet. Opptakene ble levert sammen med anmeldelsen. Det tok ikke lang tid før gulfargen ble erstattet med kongeblått. - Da jeg fikk en telefon fra daglig leder, kalte jeg inn til dugnad. Gjengen stilte opp, og nå er gulfargen historie, forteller leder av Stabæk support Gjermund Skaar. - Det er klart at det var et grusomt syn for en Stabæk-supporter, så det tok ikke lang tid å samle nok folk til å male over. Ikke alle synes at synes var like grusomt. På sin Facebook-side skriver Lillestrøm Ultras: «Kjære Nadderud. Du fortjenete en oppussing. Måtte du i videre framtid være ett samlingsted der vi kan pisse på Stabæk. Med hyggelig hilsen alle oss i Lillestrøm.»
Stabæk har gått til politiet etter at Nadderud ble malt i Lillestrøm-farger i natt.